Gu Kaizhi
*Guvernanten av palassdamenes formaninger*, en seksjon av rullen.
*Guvernanten av palassdamenes formaninger*, en seksjon av rullen.
*Guvernanten av palassdamenes formaninger*, en seksjon av rullen.
*Nymfen av elven Luo*
*Nymfen av elven Luo* (seksjon)
*Luoshenfu*
**Gu Kaizhi** (tradisjonell kinesisk: 顧愷之, forenklet kinesisk: 顾恺之, pinyin: *Gù Kǎizhī*, Wade-Giles: *Ku K'ai-chih*, født ca. 344 i Wuxi i provinsen Jiangsu i Kina, død 406) er en maler fra det gamle Kina. Hans stilnavn var 'Changkang' (长康). Han malte sine første verker i Nanjing i 364. I 366 ble han embedsmann (*Da Sima Canjun*, 大司馬參軍). Senere ble han forfremmet til kongelig embedsmann (*Sanji Changshi*, 散騎常侍). Han var også kjent som en fremragende dikter og kalligraf. Han skrev tre bøker om maleriteori: *Om maleri* (畫論), *Introduksjon til berømte malerier fra Wei- og Jin-dynastiene* (魏晉勝流畫贊) og *Maling av Yuntaifjellet* (畫雲台山記). Han skrev: «I figurmaling var klærne og det ytre ikke så viktig. Øynene var ånden, og den avgjørende faktor».

Gus kunst er i dag kjent takket være kopier av tre silkerullmalerier. Mange av dem er i museer utenfor Kina.

*Palassdamenes guvernantes advarsler* (女史箴圖)
--------------------------------------------

Maleriet *Palassdamenes guvernantes advarsler* - som antagelig har utgangspunkt i en senere kopi fra Tang-dynastiets tid - illustrerer ni historier fra en politisk satire vedrørende keiserinne Jia (賈后), skrevet av Zhang Hua (張華 ca. 232-302). Fra 700-tallet og framover begynte mange samlere og keisere å etterlate seg segl, dikt og kommentarer på rullen. *Advarsels*rullen lå lagret i keiserens skattkammer til det ble plyndret av den britiske hær under Bokseroppstanden i 1900. Den befinner seg nå i British Museums samlinger, skjønt de tre første scenene mangler. Den opprinnelige utgaven er en horisontal håndrull, malt med tusj og farge på silke.

*Nymfen fra elven Luo* (洛神賦)
----------------------------

*Nymfen fra elven Luo* er overlevert i tre kopier som ble til under Songdynastiet. Verket illustrerer et dikt av Cao Zhi (曹植 192-232). En av kopiene er i Palassmuseet i Beijing, en annen er i Freer Gallery i Washington, D.C.. Den tredje ble bragt til Mandsjuria av den siste keiser, Pu Yi (溥儀 1906-1967), mens han var marionettkeiser av Manchukuo under japansk styre. Da japanerne overgav seg i 1945 forsvant maleriet. Men etter ti år dukket det opp igjen, og det befinner seg nå i Liaoning provinsmuseum.

*Vise og miskunnelige kvinner* (列女仁智圖)
--------------------------------------

*Vise og miskunnelige kvinner* overlever ved en kopi fra Songdynastiet. Maleriet illustrerer en gruppe av de kvinner som beskrives i *Biografier av eksemplariske kvinner* fra Handynastiet. Den fem meter lange rullen er delt inn i ti seksjoner. Hver seksjon består av en gruppe kvinner med en kort beskrivelse.

Referanser
----------

1. 1 2 3  Cihai: s. 1846.
2. ↑  Barnhart: s. 47.

Litteratur
----------

* Barnhart, R. M. et al. (1997). Three thousand years of Chinese painting. New Haven, Yale University Press. ISBN 0-300-07013-6
* Ci hai bian ji wei yuan hui (辞海编辑委员会）. Ci hai （辞海）. Shanghai: Shanghai ci shu chu ban she （上海辞书出版社）, 1979.

Eksterne lenker
---------------

* (en) Gu Kaizhi – kategori av bilder, video eller lyd på Commons Rediger på Wikidata

* (en) 顧愷之 – galleri av bilder, video eller lyd på Commons Rediger på Wikidata
* The Admonitions Scroll in the British Museum
* BBC A history of the World in 100 Objects, No. 39 Adminitions Scroll

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** Encyclopædia Universalis **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** ULAN **·** NLA **·** NDL **·** CiNii
 |